Josephine Salmons

Josephine Edna Salmons (Johannesburgo, Gauteng, Hegoafrika, 1901eko otsaila – Scottburgh, KwaZulu-Natal, Hegoafrika,1950eko apirilaren 22a) antropologoa izan zen, Taung-eko burezurraren aurkikuntza egin zuena, eta gertakari horrek gizakiaren jatorri geografikoen teorian lagundu zuen. Ikasketak 1922 eta 1925 artean egin zituen Witwatersrand-eko Unibertsitatean, Hegoafrikako Witwatersrand eskualdean, eta bertan lortu zuen zientzietako batxilergoa ohorearekin. 1924an, Salmonsek hominido-burezur bat aurkitu zuen Taung-en, Taung-eko haurra izenez ezaguna, eta Raymond Dart irakaslearekin partekatu zuen. Irakasleak Salmonsek 1925ean Nature aldizkarian aurkitutako burezurrari buruzko artikulu bat argitaratu zuen, "Australopithecus africanus: Hegoafrikako tximu-gizakia" izenekoa. Australopithecus africanus-en ume-burezur baten fosila zen aurkikuntza hori, kate-maila galdutzat jotzen dena. Haur fosil hori aurkitzeak giza paleontologia modernoaren sorrera ekarri zuela uste da.

 Bizitza 
Josephine Edna Salmons 1901eko otsailean jaio zen, Johannesburgon (Gauteng, Hegoafrika), Joseph Walter Salmons eta Cicley Anne Mathews senar-emazteen alaba. Salmonsek Witwatersrandeko Unibertsitatean egin zituen antropologia ikasketak 1922 eta 1925 artean. Hantxe graduatu zen Bachelor of Science ohore-tituluarekin.

Salmons Cecil Jacksonekin ezkondu zen eta bi seme-alaba izan zituzten, Anne Winifred Jackson eta Dudley Jackson. 1950eko apirilaren 22an hil zen, Scottburghen (KwaZulu-Natal, Hegoafrika).

 Historia 
1924 urtean, bere lagun Pat Izodiri bisita egiten ari zela, Paten etxeko tximiniaren gainean jarritako burezur bati erreparatu zion. Josephine Salmons anatomia ikasten ari zen, eta, horregatik, berehala identifikatu zuen burezurra tximu fosil batena zela, eta garrantzi zientifikoa eman zion. Sasoi hartan, Hegoafrikako Witwatersrand-eko Unibertsitatera joaten ziren anatomiako emakume ikasle bakanetakoa zen Salmons, eta Dart-en ikastaroan ikasle bakarra. Paten aita Northern Lime Companyko zuzendaria eta Taungeko harrobi baten jabea zen, eta beraz, Taung hiritik hurbil kareharria ateratzen zuen enpresa bat zuzentzen zuen. Langileek fosil ugari atera zituzten lurpetik indusketan, eta Izodtarrek oroigarri moduan gorde zuten. Salmonsek burezurra eraman zuen eta Raymond Dart irakasleari erakutsi zion, burmuinean interes berezia zuen antropologo australiarrari. Dartek, hasieran, sinesgogor jokatu zuen. Ordura arte oso fosil gutxi aurkitu baitziren Afrikako hegoaldean, eta gizakiak Asian sortuak zirela uste baitzen. Hortaz, Taung-eko aztarnategiak balio ikaragarria zuten fosil horietako asko gorde behar zituen. Salmonsek kaskezurra eraman zion Darti, eta honek arrazoia zuela egiaztatu ahal izan zuen, burezurra, zalantza barik, tximino eta erdi gizatiarra zen.

Australopithecus africanus ume-burezur baten fosila zen. Fosila sartuta zegoen harkaitzetik atera zen. Espezimena ohiz kanpokoa da kontserbatutako zatietan: burezur eta barailezur bat eta burezur-kaxaren barne-molde bat (endokraneoa). Gizonezko horrek esne-hortz guztiak zituen, eta behin betiko haginak ateratzen ari zitzaizkion; ondorioz, 3 bat urte zituela hil zen. Charles Darwinen kate-begi galdua zela zioen Dartek."1924. urtearen amaiera aldera, Josephine Salmonsek, Witwatersrand-eko Unibertsitateko anatomia-ikasleak, tximino zerkopiteko baten burezur fosildua ekarri zidan, eta, haren bitartekaritzaz, eskuzabaltasunez eman zion Sailari, jabeak, Izod, Rand Mines Limited-eko E.G. jaunak, deskriba zezan. Jakin nuen fosil baliotsu hori Taung-en (Kimberleytik 80 milia iparraldera, Rhodesiarako lerro nagusian, Bechuanalandian) kareharrizko itsaslabarrak (50 oineko sakonera bertikalean eta 200 oineko sakonera horizontalean) eratzetik atera zutela Northern Lime Company-ko langileek. Orain dela gutxi barruti horretako froga estratigrafiko garrantzitsuak lortu dira Hegoafrikako harri aroen segidari buruz. (Neville Jones, Jour)  Gizateriaren jatorria Afrikan eta ez Asian zegoen ideia berria eta eskandalagarria zen sasoi hartarako. Aurkikuntza egin zuen arren, Salmonsek ez zuen sinesgarritasun handirik jaso "kate-maila galdua" aurkitzeagatik; izan ere, teoria horren arabera, gizakiak Afrikan sortu ziren, eta ez Asian.

 Erreferentziak 

 Bibliografia 

  McKee, Jeffrey Kevin (2000). The Riddled Chain: Chance, Coincidence, and Chaos in Human Evolution (en inglés). Rutgers University Press. ISBN 978-0-8135-2783-3. Consultado el 14 de junio de 2021. 
  Benito, David (7 de febrero de 2017). Historias de la Prehistoria: Lucy, el hobbit de Flores y otros ancestros. La Esfera de los Libros. ISBN 978-84-9060-919-4. Consultado el 14 de junio de 2021. 
  Cartmill, Matt (1996-10). A View to a Death in the Morning: Hunting and Nature Through History (en inglés). Harvard University Press. ISBN 978-0-674-93736-9. Consultado el 14 de junio de 2021. 
 Ikus, gainera 

 Australopithecus africanus
 Taungeko haurra

 Kanpo estekak 

Kategoria:Hegoafrikako zientzialariak
Kategoria:Emakume zientzialariak
Kategoria:Hegoafrikako antropologoak
Kategoria:Emakume antropologoak
Kategoria:1924 zientzian